62018TJ0485_RES
T‑485/18. sz. ügy
Compañía de Tranvías de la Coruña, SA.
kontra
Európai Bizottság
A Törvényszék ítélete (harmadik tanács), 2020. február 6.
„A dokumentumokhoz való hozzáférés – 1049/2001/EK rendelet – Uniós jogi rendelkezés értelmezésével kapcsolatos bizottsági dokumentumok – Harmadik személytől származó dokumentumok – Tagállamtól származó dokumentumok – 1370/2007/EK rendelet – A hozzáférés részleges megtagadása – A hozzáférés teljes körű megtagadása – Indokolási kötelezettség – A bírósági eljárások védelmére vonatkozó kivétel – Nyomós közérdek”
Az Európai Unió intézményei – A dokumentumokhoz való nyilvános hozzáférés joga – 1049/2001/EK rendelet – A dokumentumokhoz való hozzáférés joga alóli kivételek – Indokolási kötelezettség – Terjedelem
(EUMSZ 296. cikk, második bekezdés; 1049/2001 európai parlamenti és tanácsi rendelet, 4. cikk)
(lásd: 19–21., 87. pont)
Az Európai Unió intézményei – A dokumentumokhoz való nyilvános hozzáférés joga – 1049/2001/EK rendelet – A dokumentumokhoz való hozzáférés joga alóli kivételek – A bírósági eljárások védelme – Terjedelem – A fegyveregyenlőség elvének tiszteletben tartása – A megfelelő igazságszolgáltatás elve és a bírósági eljárás integritása – Az említett elveknek az előzetes döntéshozatali eljárásokra is történő alkalmazása
(1049/2001 európai parlamenti és tanácsi rendelet, 4. cikk, (2) bekezdés, második francia bekezdés)
(vö. 38–40., 52–56. pont)
Az Európai Unió intézményei – A dokumentumokhoz való nyilvános hozzáférés joga – 1049/2001/EK rendelet – A dokumentumokhoz való hozzáférés joga alóli kivételek – A bírósági eljárások védelme – Hatály – Olyan dokumentumok, amelyeket nem kizárólag bírósági eljárás céljából készítettek, de amelyek alkalmasak arra, hogy az említett eljárásban korlátozzák az érintett intézmény védekezésre való képességét – Bennfoglaltság – Feltételek
(1049/2001 európai parlamenti és tanácsi rendelet, 4. cikk, (2) bekezdés, második francia bekezdés)
(lásd: 41–43. pont)
Az Európai Unió intézményei – A dokumentumokhoz való nyilvános hozzáférés joga – 1049/2001/EK rendelet – A dokumentumokhoz való hozzáférés joga alóli kivételek – Tagállamtól származó dokumentumok – A tagállam joga arra, hogy az intézménytől a dokumentum hozzáférhetővé tételének megtagadását kérje – Eljárásjogi következmények – A hozzáférést megtagadó határozat indokolásának a tagállamra és az uniós intézményre háruló kötelezettsége – Terjedelem
(1049/2001 európai parlamenti és tanácsi rendelet, 4. cikk, (1)–(3) és (5) bekezdés és 8. cikk)
(lásd: 68–70. pont)
Az Európai Unió intézményei – A dokumentumokhoz való nyilvános hozzáférés joga – 1049/2001/EK rendelet – A dokumentumokhoz való hozzáférés joga alóli kivételek – A dokumentumok hozzáférhetővé tételét igazoló nyomós közérdek – Fogalom – A kérelmező egyéni érdeke – Kizártság
(1049/2001 európai parlamenti és tanácsi rendelet, 4. cikk, (2) bekezdés)
(lásd: 79–81. pont)
Összefoglalás
A 2020. február 6‑án hozott Compañia de Tranvías de la Coruña kontra Bizottság ítéletben (T‑485/18) a Törvényszék részben helyt adott a Compañía de Tranvías de la Coruña, SA‑nak (a továbbiakban: felperes) a Bizottság által a Francia Köztársaságnak a metróvonalakra irányuló szerződés 2039‑ig tartó érvényességére vonatkozóan megküldött véleményével kapcsolatos dokumentumokhoz való hozzáférését az 1049/2001 rendelet (
1
) alapján részlegesen vagy teljes körűen megtagadó, 2018. június 7‑i bizottsági határozat megsemmisítése iránt benyújtott keresetének. Ez az ügy alkalmat adott a Törvényszéknek arra, hogy tisztázzon bizonyos, az 1049/2001 rendelet értelmében vett bírósági eljárások védelmével kapcsolatos szempontokat. (
2
)
2017. december 19‑én a felperes az 1049/2001 rendelet alapján hozzáférést kért a Bizottság Mobilitáspolitikai és Közlekedési Főigazgatóságának több, a metróvonalakra irányuló szerződés 2039‑ig tartó érvényességére vonatkozóan a Francia Köztársaságnak megküldött véleményével kapcsolatos dokumentumához.
2018. június 7‑én a Bizottság meghozta a megtámadott határozatot, amelyben azzal az indokkal tagadta meg részlegesen vagy teljes körűen a kért 27 dokumentumhoz való hozzáférést, hogy a hozzáférhetővé tételük érintené az utóbb a 2019. március 21‑i Mobit és Autolinee Toscane ítélet (
3
) alapjául szolgáló ügyekben folyamatban lévő bírósági eljárás, valamint az utóbb a 2018. július 12‑i RATP kontra Bizottság végzés (
4
) és a 2019. szeptember 12‑i RATP kontra Bizottság végzés (
5
) alapjául szolgáló ügyekben folyamatban lévő bírósági eljárást. Lényegében úgy ítélte meg, hogy minden olyan dokumentum, amelyhez részben vagy teljes egészében megtagadták a hozzáférést, az 1049/2001 rendelet 4. cikke (2) bekezdésének második francia bekezdésében foglalt kivétel hatálya alá tartozik, mivel az 1370/2007 rendelet (
6
) 8. cikke (3) bekezdésének értelmezéséhez kapcsolódik, amely az utóbb a Mobit és Autolinee Toscane ítélet alapjául szolgáló ügyek tárgyát képezte.
E bizottsági határozattal szemben benyújtott megsemmisítés iránti kereset tárgyában eljárva a Törvényszék mindenekelőtt rámutatott arra, hogy a bírósági eljárások védelme magában foglalja többek között azt, hogy a fegyveregyenlőség és a megfelelő igazságszolgáltatás elvének tiszteletben tartása, valamint a bírósági eljárás integritása biztosítva legyen.
Ezt követően a Törvényszék megállapította, hogy a jelen ügyben a Bizottság szóban forgó, nem egy adott jogvita céljából készített, belső dokumentumainak hozzáférhetővé tétele érinthette mind a megfelelő igazságszolgáltatást és a bírósági eljárás integritását, mind pedig a fegyveregyenlőség elvét, mivel e dokumentumok az 1370/2007 rendelet érintett rendelkezésének értelmezésére vonatkoznak, amely rendelet a megtámadott határozat meghozatalának időpontjában a Bíróság előtt, nevezetesen a Mobit és Autolinee Toscane ítélet alapjául szolgáló ügyekben folyamatban lévő jogvita tárgyát is képezte.
Egyrészt a megfelelő igazságszolgáltatással és a bírósági eljárás integritásával kapcsolatban a Törvényszék azt állapította meg, hogy a szóban forgó belső dokumentumoknak a felperes számára a megtámadott határozat meghozatalának időpontjában történő hozzáférhetővé tétele – még ha csak a nyilvánosság felfogásában is – lehetővé tette volna, hogy az igazságszolgáltatási tevékenységre külső nyomást gyakoroljanak, és a bírósági tárgyalások megzavarásával kárt okozzanak. Másrészt a fegyveregyenlőség elvét illetően a Törvényszék azt állapította meg, hogy e dokumentumok hozzáférhetővé tétele nyilvános vitát indíthatott volna el az 1370/2007 rendelet 8. cikke (3) bekezdésének értelmezésével kapcsolatban. Ilyen helyzetben a Bizottsággal szemben esetlegesen megfogalmazott bírálat befolyásolhatta volna a Bizottság által a Mobit és Autolinee Toscane ítélet alapjául szolgáló ügyekben képviselt álláspontot, következésképpen sérthette volna a fegyveregyenlőség elvét.
A Törvényszék továbbá úgy ítélte meg, hogy e megállapításokat az sem kérdőjelezi meg, hogy a Mobit és Autolinee Toscane ítélet alapjául szolgáló, folyamatban lévő bírósági eljárás előzetes döntéshozatali eljárás volt. A megfelelő igazságszolgáltatás kritériumát és a fegyveregyenlőség elvét ugyanis, amelynek célja – a feleknek különösen a bizonyításfelvételre és a bíróság előtti kontradiktórius vitára vonatkozó szabályokat érintő jogai és kötelezettségei egyenlőségének garantálása révén – a bírósági eljárásban részt vevő felek közötti eljárásjogi egyensúly biztosítása, az előzetes döntéshozatali eljárásokra is alkalmazni kell.
Végül, a Törvényszék szerint az a körülmény, hogy a felperes nem avatkozott be a Mobit és Autolinee Toscane ítélet alapjául szolgáló ügyben, szintén nem cáfolja az említett értékelést. A szóban forgó belső dokumentumokban szereplő információk felperes számára történő hozzáférhetővé tétele ugyanis lehetővé tette volna számára, hogy azokat harmadik személyekkel megossza, vagy a széles nyilvánosság elé tárja. Ebben az esetben az említett eljárásban részt vevő többi fél ebben az eljárásban hivatkozhatott volna azokra a Bizottsággal szemben.
(
1
)	Az Európai Parlament, a Tanács és a Bizottság dokumentumaihoz való nyilvános hozzáférésről szóló, 2001. május 30‑i 1049/2001/EK európai parlamenti és tanácsi rendelet (HL 2001. L 145., 43. o.; magyar nyelvű különkiadás 1. fejezet, 3. kötet, 331. o.).
(
2
)	Az 1049/2001 rendelet 4. cikke (2) bekezdésének második francia bekezdése értelmében az intézmények megtagadják a dokumentumokhoz való hozzáférést, ha a hozzáférhetővé tétel hátrányosan befolyásolná a bírósági eljárások védelmét, kivéve, ha az említett dokumentum hozzáférhetővé tételéhez nyomós közérdek fűződik.
(
3
)	A Bíróság 2019. március 21‑iMobit és Autolinee Toscane ítélete (C‑350/17 és C‑351/17, EU:C:2019:237).
(
4
)	A Törvényszék 2018. július 12‑iRATP kontra Bizottság végzése (T‑250/18 R, nem tették közzé, EU:T:2018:458).
(
5
)	A Törvényszék 2019. szeptember 12‑iRATP kontra Bizottság végzése (T‑250/18, nem tették közzé, EU:T:2019:615).
(
6
)	A vasúti és közúti személyszállítási közszolgáltatásról, valamint az 1191/69/EGK és az 1107/70/EGK tanácsi rendelet hatályon kívül helyezéséről szóló, 2007. október 23‑i 1370/2007/EK európai parlamenti és tanácsi rendelet (HL 2007. L 315., 1. o.).